b'\n_START_ARTICLE_\nPetras Visockis\n_START_PARAGRAPH_\nPetras Visockis (1908 m. vasario 7 d. Lapi\xc5\xa1kiuose, Bir\xc5\xbe\xc5\xb3 raj. \xe2\x80\x93 1974 m. lapkri\xc4\x8dio 27 d. Kaune) \xe2\x80\x93 dainininkas (bosas), pedagogas ir chorvedys.\n_START_SECTION_\nBiografija\n_START_PARAGRAPH_\n1920\xe2\x80\x931928 m. mok\xc4\x97si Bir\xc5\xbe\xc5\xb3 gimnazijoje, kur i\xc5\xa1 mokytojo Apolinaro Likerausko pramoko ir muzikos. 1928\xe2\x80\x931938 m. Kauno muzikos mokykloje ir konservatorijoje studijavo dainavim\xc4\x85 (d\xc4\x97st. O. Marini klas\xc4\x97), chorvedyb\xc4\x85 (Nikodemo Martinonio klas\xc4\x97). Studijuodamas dainavo vyr\xc5\xb3 kvartete, (Stepas Grau\xc5\xbeinis, Pranas Sli\xc5\xbeys, Julius Dur\xc5\xa1liokas, Petras Visockis), Kauno Darbo r\xc5\xabm\xc5\xb3 operet\xc4\x97je ir kitur, daug koncertavo._NEWLINE_V\xc4\x97liau vadovavo Aleksoto \xc5\xa1auli\xc5\xb3 b\xc5\xabrio chorui (90 dalyvi\xc5\xb3), kur\xc4\xaf paruo\xc5\xa1\xc4\x97 1938 m. Klaip\xc4\x97doje vykusiai dain\xc5\xb3 \xc5\xa1ventei, sureng\xc4\x97 koncert\xc5\xb3. Pad\xc4\x97jo organizuoti ir \xc4\xafsteigti Kauno muzikin\xc4\xaf teatr\xc4\x85 ir buvo vienas i\xc5\xa1 pirm\xc5\xb3j\xc5\xb3 operet\xc4\x97s solist\xc5\xb3._NEWLINE_1942\xe2\x80\x931948 m. dainavo Kauno operos ir baleto teatre, 1948\xe2\x80\x931952 m. \xe2\x80\x93 Klaip\xc4\x97dos muzikiniame dramos teatre. Min\xc4\x97tuose teatruose suk\xc5\xabr\xc4\x97 nema\xc5\xbea \xc4\xafsimintin\xc5\xb3 vaidmen\xc5\xb3. Klaip\xc4\x97dos muzikos mokykloje d\xc4\x97st\xc4\x97 dainavim\xc4\x85, buvo choro dirigavimo skyriaus ved\xc4\x97jas ir choro vadovas, vadovavo medicinos mokyklos mergin\xc5\xb3 chorui._NEWLINE_Nuo 1952 m. \xe2\x80\x93 Kauno miesto daugelio \xc4\xafstaig\xc5\xb3 ir \xc4\xafmoni\xc5\xb3 m\xc4\x97g\xc4\x97j\xc5\xb3 chor\xc5\xb3, vokalini\xc5\xb3 ansambli\xc5\xb3 ir solist\xc5\xb3 mokytojas. Po kelet\xc4\x85 met\xc5\xb3 buvo Kauno politechnikos instituto student\xc5\xb3 mi\xc5\xa1riojo choro \xe2\x80\x9eJaunyst\xc4\x97\xe2\x80\x9c ir Kauno vyr\xc5\xb3 choro \xe2\x80\x9ePerk\xc5\xabnas\xe2\x80\x9c chormeisteris. Apie 20 met\xc5\xb3 vadovavo Kauno mokytoj\xc5\xb3 nam\xc5\xb3 moter\xc5\xb3 vokaliniam ansambliui, kuris daug koncertavo ir buvo vienas i\xc5\xa1 geriausi\xc5\xb3 meno m\xc4\x97g\xc4\x97j\xc5\xb3 kolektyv\xc5\xb3 Kauno mieste. Taip pat ilgai dirbo su Kazl\xc5\xb3 R\xc5\xabdos mi\xc5\xa1k\xc5\xb3 \xc5\xabkio mi\xc5\xa1riuoju choru, kuris irgi reng\xc4\x97 koncertus, dalyvavo rajon\xc5\xb3 ir respublikin\xc4\x97se dain\xc5\xb3 \xc5\xa1vent\xc4\x97se. Nuo 1969 m. d\xc4\x97st\xc4\x97 dainavim\xc4\x85 Marijampol\xc4\x97s kult\xc5\xabros mokykloje._NEWLINE_I\xc5\xa1augino s\xc5\xabn\xc5\xb3 muzik\xc4\x85 Virgilij\xc5\xb3; muziko \xe2\x80\x93 dirigento keli\xc4\x85 pasirinko ir vaikaitis, taip pat Virgilijus. 1998 m. spalio 17 d. Miko ir Kipro Petrausk\xc5\xb3 namuose Kaune pa\xc5\xbeym\xc4\x97tas P. Visockio gimimo 90-metis.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'